NOTA DE PRENSA

**ALEGACIÓNS AO PARQUE EÓLICO MONCIRO II**

CASTRO VERDE: Varias asociacións e veciños afectados polo proxecto do Parque eólico de Monciro, veñen de presentar alegacións ao estudo de impacto ambiental que rexeitan pola súa falta de rigor e desprotección dos núcleos de poboación e recursos ambientais e culturais.

A este respecto, salientan a gran proximidade dos aeroxeradores ás vivendas, o seu enorme impacto acústico e visual sobre áreas habitadas e con protección arqueolóxica, paisaxística e ambiental, así como sobre bens catalogados de extrema relevancia, principalmente a franxa de territorio comprendida entre o Castro de Xivil, Cova da Valiña, Pazo de Carballedo, zona rústica protexida de Pioute, túmulos funerarios de Monciro, Castro de Sarceda, etc.

Serva como exemplo a colocación de xeradores e a construción de subestacións e numerosas infraestruturas viarias e de evacuación a escasa distanza das casas e a poucos metros das lagoas e mámoas de Monciro, que non se documente ningunha das numerosas fontes e acuíferos afectados, a destrución de unha parte significativa das fragas autóctonas do entorno ou a proposta ás agachadas de recualificar gran cantidade de fincas como “de protección de infraestruturas”.

Igualmente, critican que non se teña realizado un estudo detallado no plano arqueolóxico nin do ecosistema en torno á Lagoa Grande e Lagoa Pequena, deixando estrangulado un futuro proxecto de recuperación vinculado ao LIC Parga-Ladra-Támoga e á Rede Natura, incumprindo as distanzas estipuladas a instalacións eléctricas e repercutindo na afección aos hábitats.

Finalmente, poñen de manifesto o feito de que se deixe atrapada toda a parte norte do concello de Castro Verde entre dous parques eólicos, dado o esaxerado impacto que estes núcleos padecen xa a diario como consecuencia do ruído producido polo parque da Serra da Vacariza ao nacente, agora multiplicado polo proxectado en Monciro pola parte de poñente, preguntándose se é esta a maneira de fixar e conservar a poboación no rural.

Neste sentido, valoran o proxecto como unha afrenta pública ao patrimonio humano, cultural e ambiental do municipio de Castro Verde, ofendendo o sentido común e hipotecando alternativas de futuro baseadas nos seus recursos endémicos.